Ministrstvo za infrastrukturo na podlagi 19.a člena Zakona o žičniških napravah za prevoz oseb (Uradni list RS, št. [126/03](http://www.uradni-list.si/1/objava.jsp?sop=2003-01-5391), [56/13](http://www.uradni-list.si/1/objava.jsp?sop=2013-01-2145), [33/14](http://www.uradni-list.si/1/objava.jsp?sop=2014-01-1352) in [200/20](http://www.uradni-list.si/1/objava.jsp?sop=2020-01-3631)) in Pravilnika o sofinanciranju vzdrževanja in obratovanja žičniških naprav za prevoz oseb (Uradni list RS, št. 96/21) objavlja javni poziv za predložitev vlog za

**SOFINANCIRANJE VZDRŽEVANJA IN OBRATOVANJA ŽIČNIŠKIH NAPRAV ZA POLETNO SEZONO 2022**

1. **Sredstva na tem javnem pozivu se dodelijo v skladu z:**

* Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3), (v nadaljnjem besedilu: Uredba 651/2014/EU), in
* veljavnim proračunom Republike Slovenije.

1. **Namen oz. obdobje sofinanciranja obratovanja in vzdrževanja žičniških naprav**

Finančna pomoč je namenjena delnemu pokrivanju stroškov vzdrževanja in obratovanja žičniških naprav za poletno sezono 2022.

1. **Upravičenci do sredstev javnega poziva:**

Do sofinanciranja je upravičen upravljavec žičniške naprave (v nadaljnjem besedilu: upravljavec) za žičniške naprave, ki javno obratujejo in omogočajo uporabo uporabnikom na pregleden in nediskriminatoren način.

Do sofinanciranja v skladu z Uredbo 651/2014/EU je upravičen upravljavec:

1. če uporaba žičniške naprave s strani več kot enega profesionalnega ali neprofesionalnih športnih uporabnikov predstavlja vsaj 20 % opravljenih prevozov na letni ravni,
2. če ima poravnane vse obveznosti v zvezi s sklepom Komisije (EU), objavljenim na njeni spletni strani, o razglasitvi pomoči za nezakonito in nezdružljivo z notranjim trgom,
3. če je v vlogi navedel prave podatke oziroma ni podal zavajajočih izjav ali dokazil,
4. če redno izplačuje plače in socialne prispevke,
5. če ima poravnano vračilo za preveč izplačane pomoči po pravilu *de minimis* ali državne pomoči na podlagi predhodnega poziva ministrstva, pristojnega za finance,
6. če ima na dan prijave poravnane zapadle davčne obveznosti in druge denarne nedavčne obveznosti, oziroma, da vrednost teh zapadlih neplačanih obveznosti ne presega 50 eurov,
7. če je predložil vse obračune davčnih odtegljajev za dohodke iz delovnega razmerja za obdobje zadnjih dveh let do vložitve vloge,
8. ki ne izvaja programa sanacije, za katerega bi mu bila odobrena kakršnakoli sredstva državne pomoči za reševanje in prestrukturiranje podjetij v težavah v skladu s smernicami Skupnosti o državni pomoči za reševanje in prestrukturiranje nefinančnih podjetij v težavah (UL C št. 249 z dne 31. 7. 2014, str. 1) ali iz zakona, ki ureja pomoč za reševanje in prestrukturiranje gospodarskih družb in zadrug v težavah,

ki ni podjetje v težavah iz 18. točke 2. člena Uredbe 651/2014/EU, razen če 31. decembra 2019 ni bilo v težavah in je postalo podjetje v težavah v obdobju med 1. januarjem 2020 in 30. junijem 2021.

1. **Pravila dodelitve pomoči**

Najvišji znesek pomoči za vzdrževanje in obratovanje žičniških naprav ne sme presegati 80 % upravičenih stroškov v zadevnem obdobju in 2 milijona eurov letno na žičniško napravo.

Upravljavec mora ministrstvu predložiti vlogo za odobritev pomoči pred začetkom vzdrževanja in obratovanja žičniške naprave za obdobje, oziroma sezono sofinanciranja in navesti najmanj naslednje podatke:

* naziv in velikost upravljavca,
* lokacija, vrsta in ime žičniške naprave, za katero bo uveljavljal pomoč,
* seznam stroškov in obdobje uveljavljanja upravičenih stroškov,
* da gre za nepovratna sredstva in predviden znesek zaprošenih javnih sredstev.

Sofinanciranje vzdrževanja in obratovanja žičniške naprave, v skladu s 55. členom Uredbe 651/2014/EU, se lahko kumulira z drugo državno pomočjo ali pomočjo *de minimis*, za iste upravičene stroške pod pogojem, da se s tako kumulacijo ne preseže največje intenzivnosti pomoči ali zneska pomoči.

Vsaka koncesija tretji osebi ali druga pogodba s tretjo osebo za upravljanje žičniške naprave se dodeli na odprt, pregleden in nediskriminatoren način v skladu s predpisi, ki urejajo javno naročanje.

1. **Pogoji in merilo za sofinanciranje**

Upravljavec je za žičniško napravo, ki obratuje v poletni sezoni, upravičen do sofinanciranja, če ima za poletno sezono veljavno obratovalno dovoljenje najmanj za obdobje od 16. maja do 30. septembra 2022. Za žičniško napravo, s katero se prevoz opravlja v zaprtih kabinah, je upravljavec upravičen do sofinanciranja, če v poletni sezoni z njo obratuje najmanj 40 dni, oziroma s sedežnico ali vlečnico najmanj 24 dni. V primerih višje sile ali izrednih razmer se pogoj glede zahtevanega minimalnega števila dni obratovanja ne zahteva.

Do sofinanciranja države za obratovanje in vzdrževanje žičniške naprave je upravičen upravljavec žičniške naprave, za katero ima veljavno dovoljenje za obratovanje, **pod pogojem, da prihodki od prodanih vozovnic ne pokrivajo stroškov, nastalih v zvezi z obratovanjem in vzdrževanjem žičniške naprave**. **V primeru naknadno ugotovljenih nepravilnosti mora upravljavec vrniti neupravičeno dodeljena sredstva in v naslednjih treh letih ni upravičen do sofinanciranja.**

Če žičniška naprava nima veljavnega dovoljenja za obratovanje za celotno obdobje iz prvega odstavka, se sofinancira sorazmerni del priznanih stroškov glede na število dni veljavnosti dovoljenja za obratovanje od najvišjega zneska sofinanciranja za posamezno vrsto žičniške naprave. Če v času veljavnosti dovoljenja za obratovanje pride do prenosa upravljanja in s tem prenosa dovoljenja za obratovanje na novega upravljavca, je vsak upravljavec upravičen do sorazmernega zneska glede na čas upravljanja oziroma obratovanja z žičniško napravo.

Upravljavec ni upravičen do sofinanciranja, oziroma je upravičen do sorazmernega dela sofinanciranja, če žičniška naprava ni obratovala zaradi:

* izrečene prepovedi obratovanja s strani inšpektorja,
* odvzema dovoljenja za obratovanje,
* neurejenih razmerij med lastniki zemljišča in upravljavcem, za katera ni podan predlog na podlagi 35. ali 36. člena Zakona o žičniških napravah za prevoz oseb (Uradni list RS, št. 126/03, 56/13, 33/14 in 200/20).

Če žičniško napravo uporabljajo poklicni športni klubi, mora upravljavec javno objaviti cenik.

Izpolnjevanje pogojev iz javnega poziva vlagatelj dokazuje s pisno izjavo pod kazensko in odškodninsko odgovornostjo, zajeto v vlogi in zahtevku za izplačilo nepovratnih sredstev, ki sta priložena k javnemu pozivu.

1. **Najvišje nadomestilo** **za vzdrževanje in obratovanje za posamezno vrsto žičniške naprave je:**

* 3.000,00 EUR za vlečnico,
* 5.500,00 EUR za sedežnico s fiksnimi prižemkami,
* 10.500,00 EUR za sedežnico z vklopljivimi prižemkami,
* 13.500,00 EUR za krožno kabinsko žičnico, nihalno žičnico in vzpenjačo.

1. **Rok za podajo vloge**

Upravljavec lahko poda vlogo v 30 dneh po objavi javnega poziva ministrstva.

1. **Upravičene vrste stroškov:**

Stroški materiala: rezervni deli za žičniške naprave (vzdrževanje žičniške naprave, strojni deli – vrvi, stebri, roke, kolesne baterije, kolesa, ležaji, sorniki, gume, prižeme, bobni, vlečke, vozila, pogoni, zavore; elektro deli – elektro omarice, števci, stikala, tipala, elektromotorji, krmiljenje; infrastruktura – temelji, strojnice, uteži)

Oprema: reševalna oprema, zaščitna oprema za zaposlene, orodje za izvajanje vzdrževalnih del, oprema za komunikacijo med postajami (radijska povezava, ozvočenje, obvestilne in označevalne table na žičniških napravah, varnostne ograje – lovilne mreže in razmejitvene mreže vplivnega območja žičniške naprave, oprema za kontrolo pristopa, razsvetljava žičniške naprave v primeru nočnega obratovanja, maziva, računalniška oprema, pohištvo)

Električna energija: poraba energije glede na moč (kWh x št. ur obratovanja – če ni ločenih števcev)

Gorivo: pomožni motorji ali generatorji

# Stroški storitev:

* storitve izvajanja vzdrževalnih del – zunanji izvajalci ali lastne storitve,
* stroški rednih pregledov,
* stroški posebnih pregledov – zunanji izvajalci,
* stroški strokovno tehničnih pregledov – zunanji izvajalci,
* stroški usposabljanja in preizkusov znanja za zaposlene,
* stroški zavarovanja – sorazmerni del na sezono in napravo,
* stroški dela na žičniških napravah v obliki prikazanih faktur (s.p., d.o.o. ali podjemna pogodba, študentsko delo),
* stroški vzdrževanja pripadajoče infrastrukture (košnja trave, sečnja, čiščenje, posamezni obdobni pregledi, varovalna oprema),
* izdelava varnostnega poročila z varnostno analizo,
* zdravniški pregledi zaposlenih,
* neprofitne organizacije (npr. društva, klubi, zadruge) brez zaposlenih lahko lastne storitve oz. delo obračunajo v skladu s Slovenskimi računovodskimi standardi, pri čemer vrednosti obračunanih lastnih storitev ne smejo presegati cen na trgu. Zadevne organizacije kot dokazilo za lastne storitve oz. delo k zahtevku za izplačilo nepovratnih sredstev priložijo zapisnik, poročilo o opravljenem delu v zvezi z obratovanjem ali vzdrževanjem žičniške naprave, iz katerega je razvidno kdo je opravljal delo in koliko ur, izkaz poslovnega izida za tekoče leto ter pogodbo o volonterskem delu.

Stroški dela:

* bruto stroški dela zaposlenih na napravo

# Amortizacija: če ni všteta v pomoč za naložbe

# Drugi stroški:

* najemnine (prostorov, parkirišč)
* nadomestilo za služnost na trasi žičniške naprave

# Finančni odhodki:

* stroški financiranja – obresti

Pri stroških, ki se plačujejo za daljše obdobje, kot je trajanje poletne sezone, se upoštevajo sorazmerni zneski za čas od oddaje vloge do 30. septembra 2022.

**Neupravičene vrste stroškov:**

* stroški priprave vloge na javni poziv in zahtevka za izplačilo sredstev,
* plačilo davkov, carin in dajatev pri uvozu,
* davek na dodano vrednost,
* obresti na dolgove, bančni stroški in stroški garancij,
* upravne takse,
* stroški pridobitve patentov, licenc, plačilnih pravic, avtorskih pravic ter blagovnih in storitvenih znamk,
* zakup nepremičnin,
* drugi stroški, povezani s pogodbami o zakupu in najemu, kot so marža najemodajalca, stroški refinanciranja obresti, režijski stroški in stroški zavarovanja,
* nakup strojev, vozil in rabljene opreme,
* trošarine

1. **Rok za predložitev zahtevka za izplačilo sredstev**

Do **25. oktobra 2022** morajo upravljavci, ki so v 30 dneh po objavi javnega poziva podali vlogo za sofinanciranje, predložiti zahtevek za izplačilo nepovratnih sredstev z dokazili o nastalih stroških **za čas po oddaji vloge**. Sofinanciranje stroškov iz tega javnega poziva je upravičeno, če so stroški nastali po oddaji vloge v skladu s 6. členom Uredbe 651/2014/EU.

1. **Naslov za oddajo vloge in zahtevka za izplačilo sredstev**

Elektronsko podpisana vloga ali skenirana vloga s podpisom se pošlje na elektronski naslov [gp.mzi@gov.si](mailto:gp.mzi@gov.si) ali po pošti na naslov: Ministrstvo za infrastrukturo, Langusova ulica 4, 1000 Ljubljana. Enako velja za zahtevek za izplačilo sredstev s priloženimi dokazili.

Sredstva se izplačajo na podlagi zahtevka upravljavca za izplačilo sredstev, vloženega skupaj z dokazili in prilogami, ki jih določa ta javni poziv.

Upravljavec mora zahtevku za izplačilo sredstev priložiti naslednja dokazila:

1.    kopijo računa ali dokumenta enake dokazne vrednosti[[1]](#footnote-1), ki vsebuje specifikacijo nabavljenega materiala, opreme, izvedenih storitev zunanjih izvajalcev oziroma izvedenih del. Če račun ali dokument enake dokazne vrednosti ne vsebuje specifikacije, se priloži dobavnica ali naročilnica, ki vsebuje takšno specifikacijo;

2.    kopijo dokazila o plačilu računa ali dokumenta enake dokazne vrednosti iz prejšnje točke, kot je položnica, blagajniški prejemek, potrdilo banke o izvršenem plačilu, potrdilo o izvršeni transakciji ali dokazilo o izvedeni kompenzaciji (pobotu) ali asignaciji;

3.    če gre za upravljavca, ki se v skladu s predpisi, ki urejajo javno naročanje, šteje za naročnika, kopijo celotne dokumentacije postopka izbire izvajalca oziroma dobavitelja po predpisu, ki ureja javno naročanje.

1. Za dokument enake dokazne vrednosti se šteje dokument, kot je pogodba, popis izvedenih del z obračunom dejanskih stroškov. [↑](#footnote-ref-1)